།ལས་གཤིན་གྱི་ཕྱི་སྒྲུབ་དང་ནང་སྒྲུབ་ཀྱི་མངོན་རྟོགས་དང་གཏོར་ཆོག་བཞུགས་སོ།།༄༅།།བཅོམ་ལྡན་འདས་རྡོ་རྗེ་འཇིགས་བྱེད་ཁྲོས་པའི་རྒྱལ་པོ་ལ་ཕྱག་འཚལ་ལོ།།འདིར་འཇམ་དཔལ་གཤིན་རྗེ་གཤེད་དམར་ནག་འཇིགས་གསུམ་གྱི་རྒྱུད་ཐམས་ཅད་ལས།བཅོམ་ལྡན་འདས་གཤིན་རྗེ་གཤེད་ཀྱི་སྒོ་ནས་མ་རུངས་པ་ཚར་གཅོད་པའི་འཕྲིན་ལས་བསྒྲུབ་པ་ཕལ་ཆེ་བ་ལ།འཇམ་དཔལ་གཤིན་རྗེ་གཤེད་པོ་རང་ཉིད་ཀྱིས་བཀའ་བསྒོ་བའི་ལས་ཀྱི་མགོན་པོར་ཡང་ཡང་དུ་བསྔགས་ཤིང་།སྐྱོ་ལུགས་པ་དག་རྒྱུད་དུ་བཞེད་པའི་ལོ་རྒྱུས་ཀྱི་རྟོག་པ་ཞེས་བྱ་བ་ལས་ཀྱང་།བཅོམ་ལྡན་འདས་འཇམ་དཔལ་གཤིན་རྗེ་གཤེད་དུ་ཁྲོས་པའི་འཇིགས་བྱེད་ཆེན་པོའི་སྐུར་སྤྲུལ་ཏེ།འཛམ་བུ་གླིང་གི་ལྷོ་ཕྱོགས།རིམ་པ་བདུན་གྱི་ས་འོག་ན།གཤིན་རྗེའི་གྲོང་ཁྱེར་ཆེན་པོ་ཡོད་པར་བྱོན་ནས།ལྕགས་མཁར་སྒོ་མེད་བཅུ་དྲུག་ཞབས་བཅུ་དྲུག་གིས་མནན་ཅིང་།གཤིན་རྗེ་སྐྲག་པར་མཛད་པས།རང་རང་གི་སྲོག་གི་སྙིང་པོ་ཕུལ་ཅིང་།དམ་ལ་བཞག་བཀའ་བསྒོ་སྟེ།འཇམ་དཔལ་གཤིན་རྗེ་གཤེད་ཀྱི་འཕྲིན་ལས་ཐམས་ཅད་ཚུལ་བཞིན་དུ་སྒྲུབ་པའི་སྲུང་མར་གྱུར་པར་གསུངས་ལ།གཙུག་ཏོར་རྣམ་རྒྱལ་གྱི་རྟོག་པ་ལ་སོགས་པ་དུ་མ་ལས།སྟོན་པ་ཤཱཀྱ་ཐུབ་པ་རང་ཉིད་ཀྱི་སྤྱན་སྔར་ཡང་།བསྟན་པ་བསྲུང་བར་ཁས་བླངས་པར་གསུངས་པའི་སྲུང་མ་ཁྱད་པར་ཅན་གཤིན་རྗེ་ཆོས་ཀྱི་རྒྱལ་པོ་ལ་མཆོད་པ་འབུལ་བའི་ཆོ་ག་བརྗོད་པར་བྱའོ།།དེ་ཡང་བཅོམ་ལྡན་འདས་གཤིན་རྗེ་གཤེད་ཀྱི་དཀྱིལ་འཁོར་དུ་དབང་བསྐུར་བ་ལེགས་པར་ཐོབ་ཅིང་།དམ་ཚིག་དང་སྡོམ་པ་ལ་གནས་པས།གཤིན་རྗེ་གཤེད་ཀྱི་རྣལ་འབྱོར་བསྒོམ་པ་དང་བཟླས་པ་ལ་བརྩོན་པས།ཐུན་མཚམས་མར་ངོའི་བཅུ་བཞི་ལ་སོགས་པ་དུས་ཁྱད་པར་ཅན་གྱི་ཚེ།ཐོད་པའམ་རིན་པོ་ཆེ་ལ་སོགས་པའི་སྣོད་ཀྱི་ནང་དུ།འབྲས་ཆན་དང་ཟན་དང་ཤ་དང་།ཉ་ཤ་དང་།ཁྲག་དང་།སྒོག་བཙོང་ལ་སོགས་པའི་གཏོར་མ་བཟང་བར་བཤམས་པ་ཆང་གིས་བྲན་ཅིང་།ཆུ་དང་ནང་མཆོད་ཀྱིས་སྦྱངས་ཏེ།ཧྲཱིཿཥྚྲཱིཿས་བསངས།སྭ་བྷཱ་ཝས་སྦྱངས།སྟོང་པའི་ངང་ལས།ཡཾ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ལྟ་བུ་བ་དན་གྱིས་མཚན་པ།དེའི་སྟེང་དུ་རཾ་ལས་མེའི་དཀྱིལ་འཁོར་དམར་པོ་གྲུ་གསུམ་པ།དེའི་སྟེང་དུ་ཨཱཿལས་བྱུང་བའི་ཐོད་པ་དཀར་པོ།དེའི་ནང་གི་ཤར་དུ་བྷྲུཾ་ལས་བ་ལང་གི་ཤ་གཽའི་ཡི་གེས་མཚན་པ།ལྷོར་ཨཾ་ལས་ཁྱིའི་ཤ་ཀུའི་ཡི་གེས་མཚན་པ།ནུབ་ཏུ་ཛྲིཾ་ལས་གླང་པོ་ཆེའི་ཤ་དའི་ཡི་གེས་མཚན་པ།བྱང་དུ་ཁཾ་ལས་རྟའི་ཤ་ཧའི་ཡི་གེས་མཚན་ལ།དབུས་སུ་ཧཱུཾ་ལས་མིའི་ཤ་ནིའི་ཡི་གེས་མཚན་པ།ཤར་ལྷོར་ལཾ་ལས་དྲི་ཆེན་བིའི་ཡི་གེས་མཚན་པ།ལྷོ་ནུབ་ཏུ་མཾ་ལས་རཀྟ་རའི་ཡི་གེས་མཚན་པ།ནུབ་བྱང་དུ་པཾ་ལས་བྱང་སེམས་དཀར་པོ་ཤུའི་ཡི་གེས་མཚན་པ།བྱང་ཤར་དུ་ཏཾ་ལས་རྐང་མར་མའི་ཡི་གེས་མཚན་པ།སླར་ཡང་དབུས་སུ་བཾ་ལས་དྲི་ཆུ་མུའི་ཡི་གེས་མཚན་པ།དེ་དག་གི་སྟེང་དུ་ཨོཾ་དཀར་པོ།ཨཱཿདམར་པོ།ཧཱུཾ་སྔོན་པོ་གསུམ་སྟེང་ནས་སྟེང་དུ་བརྩེགས་པར་གྱུར།རང་ཉིད་ཀྱི་ཐུགས་ཀའི་ཧཱུཾ་ལས་འོད་ཟེར་འཕྲོས།རླུང་ལ་ཕོག་པས་རླུང་གཡོས།མེ་སྦར།ཐོད་པའི་ནང་གི་རྫས་རྣམས་ཞུ་ཞིང་ཁོལ་བར་གྱུར།ཡི་གེ་གསུམ་ལས་འོད་ཟེར་རིམ་པ་བཞིན་དུ་འཕྲོས་པས།སྐུ་རྡོ་རྗེ་གསུང་རྡོ་རྗེ་ཐུགས་རྡོ་རྗེ་རྣམས་བཀུག།ཡི་གེ་གསུམ་ལ་རིམས་ཀྱིས་ཐིམ་པ་རྣམས་ཐོད་པར་ལྷུང་སྟེ་ཞུ་བས།ཧཱུཾ་གིས་ཁ་དོག་དྲི་ནུས་ཀྱི་སྐྱོན་ཐམས་ཅད་དག།ཨཿས་བདུད་རྩིའི་ངོ་བོར་རྟོགས་པར་བྱས།ཨོཾ་གྱིས་མང་པོར་སྦར་ཞིང་སྤེལ་བར་གྱུར།ཨོཾ་ཨཱཿཧཱུཾ་ཞེས་པ་ལན་གསུམ་དང་།ཡ་མ་རཱ་ཛ་ལན་གཅིག་བརྗོད་པས་བྱིན་གྱིས་བརླབས།མཆོད་རྫས་འོག་ནས་འབྱུང་བ་རྣམས་ཀྱང་།བསང་སྦྱངས་བསྐྱེད་ཅིང་བྱིན་གྱིས་བརླབས།དེ་ནས་ཆོས་རྒྱལ་འཁོར་བཅས་བསྐྱེད་པ་ནི།མདུན་དུ་པདྨ་དང་།ཉི་མ་དང་དགྲ་བགེགས་རྣམས་ཀྱི་སྙིང་ཁ་ནས་བརྫིས་པའི་མ་ཧེ་རབ་ཏུ་ཁྲོས་པའི་གདན་གྱི་སྟེང་དུ།ཡ་ལས་ཐོད་དབྱུག་ཡས་མཚན་པ།དེ་ལས་འོད་འཕྲོས།དགྲ་བགེགས་ཐམས་ཅད་ཚར་བཅད།ཚུར་འདུས།དབྱུག་ཐོ་ལ་ཐིམ།དེ་ཡོངས་སུ་གྱུར་པ་ལས།གཤིན་རྗེ་ཆོས་ཀྱི་རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ།མ་ཧེ་རབ་ཏུ་ཁྲོས་པའི་གདོང་པ་ཅན།བསྐལ་པ་འཇིག་པའི་དུས་ཀྱི་མེའི་ཕུང་པོ་དང་མཚུངས་པའི་སྤྱན་གསུམ་སྡང་མིག་ཏུ་བལྟ་བ།ཞལ་རབ་ཏུ་གདངས་ཤིང་།འབར་བའི་མཆེ་བ་རྣོན་པོ་བཞི་གཙིགས་ནས།ལྗགས་རྣམ་པར་བསྐྱོད་པ།སྨིན་མ་དང་སྨ་ར་རབ་ཏུ་འབར་ཞིང་།སྐྲ་ཁམ་པ་གྱེན་དུ་གཟིངས་ལ་འཕྱར་བ།ཕྱག་གཡས་ཐོད་དབྱུག་འཕྱར་ཞིང་།གཡོན་པ་སྡིགས་མཛུབ་རབ་ཏུ་བསྒྲེངས་པས་དུས་ཀྱི་ཞགས་པ་འཛིན་པ།ཞབས་གཡས་བསྐུམས་པས་མ་ཧེ་རབ་ཏུ་ཁྲོས་པའི་རྭ་ཕྲག་ནས་བརྫིས་ཤིང་།གཡོན་བརྐྱངས་པས་མ་ཧེ་རབ་ཏུ་ཁྲོས་པའི་མཚང་སྟེང་ནས་བརྫིས་པ།མི་རུས་ཀྱི་རྒྱན་གྱིས་སྤྲས་པ་སྦོམ་ཞིང་ཐུང་ལ་གསུས་པ་འཕྱང་བ།གཅེར་བུ་ལིང་ག་དམར་པོ་གྱེན་དུ་བསྒྲེང་བ།ཡང་ན།པདྨ་དང་ཉི་མ་དང་གནོད་བྱེད་ཀྱི་གདན་ལ་གཡས་བརྐྱང་གིས་བཞུགས་པའི་ཞལ་གཅིག་ཕྱག་གཉིས་པ།ཁྲོ་བོའི་ཞལ་ཅན།སྲིན་པོ་ཁྲོས་པ་ལྟ་བུ།བསྐལ་པ་འཇིག་པའི་ཞེས་པ་ནས།སྐྲ་ཁམ་པ་གྱེན་དུ་གཟིངས་པ་འཕྱར་པ།ཞེས་པའི་བར་གོང་ལྟར་ལ།ཕྱག་གཡས་གྲི་གུག་འཕྱར་ཞིང་།གཡོན་པ་དགྲ་བགེགས་ཀྱི་ཁྲག་གིས་བཀང་བའི་ཐོད་པ་ཐུགས་ཀར་འཛིན་པ།མི་རུས་ཀྱི་རྒྱན་གྱིས་སྤྲས་ཤིང་།སྟག་གི་པགས་པ་རློན་པའི་ཤམ་ཐབས་ཅན།སྦོམ་ཞིང་ཐུང་ལ་གསུས་པ་འཕྱང་བའོ།།དེའི་ཕྱོགས་བཞིར།ཤར་དུ་གཤིན་རྗེ་དཀར་པོ་གཡས་ཌཱ་མ་རུ་དང་།གཡོན་མདའ་དར་མེ་ལོང་གིས་བརྒྱན་པ་འཛིན་པ།ལྷོར་གཤིན་རྗེ་སེར་པོ་གཡས་རལ་གྲི་དང་།གཡོན་རྒྱལ་མཚན་འཛིན་པ།ནུབ་ཏུ་གཤིན་རྗེ་དམར་པོ་གཡས་ཡིད་བཞིན་གྱི་ནོར་བུ་དང་།གཡོན་ཐོད་པ་བདུད་རྩིས་གང་བ་འཛིན་པ།བྱང་དུ་གཤིན་རྗེ་སྔོན་པོ་གཡས་དབྱུག་པ་དང་།གཡོན་ཞགས་པ་འཛིན་པ།བཞི་ཀའང་མ་ཧེ་རབ་ཏུ་ཁྲོས་པའི་གདོང་པ་ཅན།སྤྱན་གསུམ་དང་ལྡན་པ།མཆེ་བ་རྣོན་པོ་བཞི་བཞི་གཙིགས་པ།དབུ་སྐྲ་སེར་པོ་གྱེན་དུ་བརྫེས་ཤིང་།མི་མགོ་སྐམ་པོ་ལྔའི་དབུ་རྒྱན་དང་།མགོ་བོ་རློན་པ་ལྔ་བཅུའི་དོ་ཤལ་ཅན།རུས་པའི་རྒྱན་གྱིས་བརྒྱན་པ།ཞབས་གཡས་བསྐུམས་གཡོན་བརྐྱངས་པས་མ་ཧེ་རབ་ཏུ་ཁྲོས་པའི་གདན་ལ་བཞུགས་ཤིང་།ལིངྒ་དམར་པོ་གྱེན་དུ་བསྒྲེང་བའོ།།དེའི་གཡོན་དུ་ཙཾ་དང་རྩེ་གསུམ་ལས་སྐྱེས་པའི་ཙ་མུཎྜཱི་ནག་མོ་ཞལ་གཅིག་ཕྱག་གཉིས་མ།ཁ་གདངས་ཤིང་མཆེ་བ་གཙིགས་པ།རལ་པ་ནག་པོ་གཡེང་ཞིང་ནུ་མ་འཕྱང་བ།ཤིན་ཏུ་འཇིགས་ཤིང་མི་སྡུག་པའི་གཟུགས་ཅན།དུད་འགྲོའི་པགས་པ་རློན་པའི་གོས་གྱོན་ཅིང་།གཡས་རྩེ་གསུམ་དང་།གཡོན་ཐོད་པ་འཛིན་པ།ཡབ་ཡུམ་གཉིས་ཀྱི་འཁོར་དུ་གཤིན་རྗེ་ཡ་བ་ཏི་བེ་ཅོན་འཛིན་པ།ཕྱྭ་སངས་འཁོར་ལོ་འཛིན་པ།རྨིག་པ་གསལ་ཤིང་འཛིན་པ།རལ་པ་ཚར་དགུ་ཅན་མདུང་འཛིན་པ་རྣམས་རྒྱལ་པོའི་ཚུལ་དང་།བློན་པོའི་ཚུལ་དང་།དེད་དཔོན་གྱི་ཚུལ་དང་།ཕོ་ཉའི་ཚུལ་དུ་གནས་པ།གཞན་ཡང་གཤིན་རྗེ་མིག་དམར་དང་།ཏེལ་པ་དང་།གླང་མགོ་ཅན་ལ་སོགས་པ་རྣམས།ལག་ན་གསལ་ཤིང་དང་།འཁོར་ལོ་དང་།མདུང་ལ་སོགས་པའི་མཚོན་ཆ་སྣ་ཚོགས་ཐོགས་པ།རེ་རེའང་དགྲ་བོའི་སྲོག་ལེན་ཅིང་གཤིན་རྗེ་ཕོ་རྒྱུད་ཀྱི་ཚོགས་དཔག་ཏུ་མེད་པས་བསྐོར་བ།གཤིན་རྗེ་ཕོ་ཉ་མོ་ནག་མོ་ལྕགས་ཀྱུ་ཐོགས་པ།དུས་ཀྱི་ཞགས་པ་མོ་ནག་མོ་ཞགས་པ་ཐོགས་པ།གཤིན་རྗེ་དམ་སྲི་མ་ནག་མོ་བེ་ཅོན་ཐོགས་པ།གཤིན་རྗེ་སྲེག་མ་ནག་མོ་མཆེ་བ་ཐོགས་པ།གཞན་ཡང་དུས་མཚན་མ་དང་།གསོད་པ་མོ་དང་།ནག་མོ་དང་།ནམ་གྲུ་དང་།ཤ་ཀ་ལི་དང་།གཤིན་རྗེ་འབེབས་མ་དང་།གཤིན་རྗེ་མཚན་མོ་ནག་མོ་ལ་སོགས་པ།ལ་ལ་ལྕགས་ཀྱི་དྲེ་རྟ་རྐང་གསུམ་ལ་ཞོན་པ།ལ་ལ་བོང་བུ་གྭ་པ་ལ་ཞོན་པ།ལ་ལ་རླུང་ནག་འཚུབ་མ་ལ་ཞོན་པ།ལ་ལ་ཆུ་བྱ་ནག་མོ་ལ་ཞོན་པ།ལ་ལ་ལས་ཀྱི་མེ་ལོང་དང་།ལ་ལ་ནད་ཀྱི་རྐྱལ་པ་དང་།ལ་ལ་མཚོན་གྱི་གྲུ་གུ་དང་།ལ་ལ་བདུད་ཀྱི་ཁྲམ་ཤིང་དང་།ལ་ལ་ཤོ་རྡེ་དཀར་ནག་ཐོགས་པ།རེ་རེའང་ནད་བདག་མ་མོ་གཤིན་རྗེ་མོ་རྒྱུད་ཀྱི་ཚོགས་དཔག་ཏུ་མེད་པས་བསྐོར་བ་རྣམས་ཀྱི་སྤྱི་བོར་ཨོཾ།མགྲིན་པར་ཨཱཿསྙིང་ཁར་ཧཱུཾ།དེ་ནས་ཁ་ལྷོར་བལྟས་ཏེ་རྐང་པ་གཡོན་པའི་སྟེང་དུ་གཡས་པའི་མཐིལ་བཞག་ནས་ལངས་པ་རུས་སྦལ་གྱི་འདུག་སྟངས་སམ།ཡང་ན་འདུག་པས་ཀྱང་རུང་སྟེ།ལག་པ་གཡས་པའི་མཐེ་བོང་ནང་དུ་བཅུག་ནས་ཁུ་ཚུར་བཅིངས།ཅུང་ཟད་བཀུག་ནས་འཕངས་བསྟོད་དེ་འཕྱར་བ་བེ་ཅོན་གྱི་ཕྱག་རྒྱ་བཅས་ཏེ།བདག་ཉིད་གཤིན་རྗེ་གཤེད་ཀྱི་ང་རྒྱལ་ཤིན་ཏུ་བརྟན་པ་ལ་གནས་པ་དང་།ཤ་ཆེན་གྱི་དུད་པ་དང་།ཐོད་རྔའི་སྒྲ་ལ་སོགས་པ་དང་བཅས་པས།དབྱངས་དང་བཅས་པའམ།མེད་ཀྱང་རུང་སྟེ།རང་གི་ཐུགས་ཀའི་ཧཱུཾ་ནག་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས།ལྷོ་ཕྱོགས་རིམ་པ་བདུན་གྱི་ས་འོག།གཤིན་རྗེའི་གྲོང་ཁྱེར་སྒོ་མེད་ལྕགས་མཁར་བཅུ་དྲུག་གི་ནང་ནས།ཆོས་རྒྱལ་འཁོར་དང་བཅས་པ་སྤྱན་དྲངས།ཛཿའཇམ་དཔལ་གཤིན་རྗེ་གཤེད་ཀྱི་བཀའ་སྡོད་མཆོག།ཆོས་ཀྱི་རྒྱལ་པོ་ཡབ་ཡུམ་ཡ་བ་ཏི།།ཕོ་ཉ་མོ་ལ་སོགས་པ་འཁོར་དང་བཅས།།འཕྲིན་ལས་རྣམ་བཞིའི་ལས་ལ་སྤྱན་འདྲེན་ན།།གླིང་གི་མཆོག་གྱུར་འཛམ་གླིང་ལྷོ་ཡི་ཕྱོགས།།མཐར་བྱེད་ལྕགས་ཀྱི་ཐོད་མཁར་འབར་བ་ནས།།ལྷོ་སྤྲིན་ནག་པོ་རླུང་གིས་བསྐྱོད་པ་བཞིན།།བརྩེ་བའི་ཐུགས་ཀྱིས་གནས་འདིར་གཤེགས་སུ་གསོལ།།ཞེས་པའམ།རྒྱས་པར་སྤྲོ་ན།ཧཱུཾ།འདི་ནས་ལྷོ་ཡི་ཕྱོགས་རོལ་ན།།དཔག་ཚད་བརྒྱད་ཁྲིའི་ཕ་རོལ་ན།།ཐོད་པ་ལྕགས་ཀྱི་གྲོང་ཁྱེར་ན།།ཡི་དྭགས་ཀུན་གྱི་དེད་དཔོན་པོ།།མ་མོ་ཀུན་གྱི་ཚོགས་རྗེ་པོ།།གསོན་གཤིན་ཀུན་གྱི་ཟམ་ཁ་པ།།གསོན་པོ་བརྐོ་ལ་འདེབས་པ་པོ།།ཤི་བ་ཀུན་གྱི་གཤེད་བུ་རྗེ།།དགེ་བ་ཅན་གྱི་སྟངས་འཛིན་པ།།སྡིག་པ་ཅན་གྱི་ཆད་པ་མཁན།།ཉེས་ལེགས་ཆོས་བཞིན་སྤྱོད་པ་པོ།།ཆོས་རྒྱལ་གཤིན་རྗེ་ཞེས་བྱ་བ།།མངོན་ཤེས་རྫུ་འཕྲུལ་མཐུ་སྟོབས་ཅན།།འཁོར་བཅས་དེང་འདིར་བདག་ལ་དགོངས།།བདག་ནི་རྣལ་འབྱོར་སྒྲུབ་པ་པོ།།འཇམ་དཔལ་གཞོན་ནུའི་ཐུགས་ཀྱི་སྲས།།གཤིན་རྗེ་གཤེད་ཀྱི་རྣལ་འབྱོར་པ།།རྫོགས་པའི་བྱང་ཆུབ་སྒྲུབ་པ་པོ།།བསམ་པ་བྱང་ཆུབ་སེམས་ཀྱིས་བརླན།།རྒྱར་ནི་ཡེ་ཤེས་རྡོ་རྗེ་འཆང་།།གཟི་བྱིན་སྐུ་གསུང་ཐུགས་ཀྱིས་བསྐྱེད།།དོན་ནི་འགྲོ་བ་ཡོངས་ཀྱི་དོན།།ལས་ནི་སངས་རྒྱས་ཀུན་གྱི་ལས།།བཀའ་ནི་དཀོན་མཆོག་གསུམ་གྱི་བཀའ།།ཆོས་རྒྱལ་འཁོར་དང་བཅས་པ་ལ།།ལས་འདི་བསྒོ་ཞིང་གཏད་པར་འདོད།།སྡང་བའི་དགྲ་དང་གནོད་པའི་བགེགས།།འདི་དག་མྱུར་དུ་བསྒྲལ་བའི་ཕྱིར།།ཆོས་རྒྱལ་འཁོར་བཅས་སྤྱན་འདྲེན་ན།།དམ་ཚིག་དབང་གིས་གཤེགས་སུ་གསོལ།།ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན་ཧཱུཾ་ཕཊ།ཡ་མ་རཱ་ཛ་ས་པ་རི་ཝཱ་ར་ཨཱ་ཀརྵ་ཡ་ཛ།ཞེས་བརྗོད་པས།ཆོས་རྒྱལ་འཁོར་བཅས་ཐོགས་པ་མེད་པར་མདུན་དུ་བྱོན་པར་བསམས་ལ།ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་བསམ་མོ།།རང་གི་ཐུགས་ཀའི་ཧཱུཾ་གི་འོད་ཟེར་གྱིས།གཤིན་རྗེ་གཤེད་རིགས་ལྔ་མདུན་གྱི་ནམ་མཁར་སྤྱན་དྲངས།ཁྱེད་རྣམས་ཀྱིས་འདི་ལ་མངོན་པར་དབང་བསྐུར་དུ་གསོལ།ཞེས་གསོལ་བ་བཏབ་པས།ཨོཾ་བཛྲི་བྷཱ་ཝ་ཨ་བྷི་ཥིཉྩ་ཧཱུཾ།ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར་ལུས་ཐམས་ཅད་གང་།དྲི་མ་ཐམས་ཅད་དག།ཆུའི་ལྷག་མ་སྤྱི་གཙུག་ཏུ་གནས་པ་ཡོངས་སུ་གྱུར་པ་ལས་རྡོ་རྗེ་ནག་པོ་རྩེ་ལྔ་པ་རེ་རེས་དབུ་བརྒྱན་པར་གྱུར།དེ་ནས་ལག་པ་རྡོ་རྗེ་བསྡམས་པ་ལས།སྲིན་ལག་གཉིས་གཤིབས་ཏེ་བརྐྱང་བ།དམ་ཚིག་གི་ཕྱག་རྒྱ་སྙིང་ཁར་བཞག་སྟེ་བསྟན་ནས།ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན་ཧཱུཾ་ཕཊ།ཡ་མ་རཱ་ཛཱ་ས་པ་རི་ཝཱ་ར་ས་མ་ཡ་སྟྭཾ།ཞེས་བརྗོད་དོ།།དེའི་འཁོར་གདུག་པ་ཅན་རྣམས་ཀྱིས་རང་ལ་གླགས་བལྟ་མི་ནུས་པར་བསམ་ཞིང་།གཤིན་རྗེའི་རྒྱལ་པོ་འཁོར་དང་བཅས།།དམ་ཚིག་དབང་གིས་འདིར་བརྟན་བཞུགས།།མཆོད་པ་ཚུལ་བཞིན་བཞེས་ནས་ཀྱང་།།འཕྲིན་ལས་མཛད་ཅིང་ཇི་སྲིད་དུ།།ལས་གྲུབ་བར་ཏུ་བཞུགས་སུ་གསོལ།།ཡ་མ་རཱ་ཛཱ་ས་མ་ཡ་སྟཾ།ཞེས་བརྗོད་པར་བྱའོ།།དེ་ནས་ལག་པ་གཡས་པས་བེ་ཅོན་གྱི་ཕྱག་རྒྱ་བཅིངས།གཡོན་པས་ཁྲག་ཆང་བསྲེས་པས་བཀང་བའི་ཐོད་པ་བཟུང་ལ།གཤིན་རྗེའི་རྒྱལ་པོ་འཁོར་དང་བཅས་པ་ལ་ཨརྒྷཾ་གསོལ་བས།དམར་གྱི་ཨརྒྷཾ་ཞག་གི་མེ་ཏོག་རྒྱ་མཚོ་ལྟར་མི་ཟད་པ་འབྱུང་བར་གྱུར་ཅིག།ཨོཾ་ཧྲཱིཿཥྚྲཱིཿཝི་ཀྲི་ཏཱ་ན་ན།ཡ་མ་རཱ་ཛཱ་ས་པ་རི་ཝཱ་ར་ཨརྒྷཾ་པྲ་ཏཱི་ཙྪ་ཞེས་པས་མཆོད་ཡོན་ཕུལ།ཡང་ལག་པ་གཡས་སྔར་གྱི་ཕྱག་རྒྱ་ལ་གནས་ཤིང་།གཡོན་པས་མེ་ཏོག་བླངས་ཏེ།གཤིན་རྗེའི་རྒྱལ་པོ་འཁོར་དང་བཅས་པ་ལ་མེ་ཏོག་ཕུལ་བས།མེ་ཏོག་གི་ཁང་པ་བརྩེགས་པ་ཏོག་དང་ཁ་བད་དུ་ལྡན་པ།ཀ་བ་བརྒྱད་ཟུག་པ།བླ་རེ་དང་གདུགས་དང་།ཕྲེང་བས་བརྒྱན་པ།རིན་པོ་ཆེའི་རང་བཞིན་ཅན་འབྱུང་བར་གྱུར་ཅིག།ཨརྒྷཾ་གྱི་གནས་སུ་བཛྲ་པུཥྤེ་པཱུ་ཛ་ས་མ་ཡེ་ཧཱུཾ།ཞེས་པས་མེ་ཏོག་དབུལ།གཡོན་པས་ཤ་ཆེན་གྱི་སྤོས་བཟུང་ལ།གཤིན་རྗེའི་རྒྱལ་པོ་འཁོར་དང་བཅས་པ་ལ་ཤ་ཆེན་གྱི་བདུག་པ་ཕུལ་བས།གཞལ་ཡས་ཁང་གི་མགུལ་དུ་བདུག་པའི་སྤྲིན་བཻཌཱུརྱའི་མདོག་ལྟ་བུ་རིན་པོ་ཆེ་བརྩེགས་པ་དང་འདྲ་བར་འབྱུང་བར་གྱུར་ཅིག།བཛྲ་དྷཱུ་པཾ་པཱུ་ཛ་ས་མ་ཡེ་ཧཱུཾ།གཡོན་པས་ཞུན་ཆེན་གྱི་མར་མེ